stanford-oval/wikipedia huggingface dataset:
Vaalitapa
Vaalitapauudistukset

Vallan keskittymisen aiheuttamia ongelmia voidaan yrittää korjata siirtymällä toisenlaiseen vaalitapaan. Siirtymistä kutsutaan vaalitapauudistukseksi. Toisaalta vaalitapauudistuksen takana voi olla myös vastakkaisia valtapoliittisia syitä – monissa maissa vaalitapa on tarkoituksellisesti valittu niin, että se tuottaa keinotekoisen äänikynnyksen ja estää näin pienpuolueita pääsemästä valtaan.
Yhdysvalloissa ja Britanniassa on viime vuosina noussut keskustelu maan enemmistövaalitavan uudistamisesta. Uudessa-Seelannissa uudistettiin vaalitapa 1990-luvulla enemmistövaalitavasta suhteelliseen vaalitapaan, ja Italiassa otettiin suhteellisen vaalitavan rinnalle enemmistövaalitapa. Myös Japanissa on viime vuosikymmeninä siirrytty uuteen vaalitapaan.
Suomessa on useasti suunniteltu otettavaksi käyttöön eduskuntavaaleissa uusi vaalitapa suhteellisuuden parantamiseksi. Keväällä 2011 eduskunta hyväksyi vaalien yli lepäämään lakiesityksen, jonka toteutuessa puolueiden saamat kansanedustajien paikat koko maassa olisi jaettu d'Hondtin laskentatavan mukaisesti, mutta paikkojen jakautuminen vaalipiireihin Hare-Niemeyerin laskentatavalla. Esitykseen sisältyi myös 3 prosentin suuruinen valtakunnallinen äänikynnys. Vaalien jälkeen valittu uusi eduskunta kuitenkin hylkäsi esityksen saman vuoden lokakuussa.
Äänivalta ry ajaa Suomessa vaalitapauudistusta, jonka seurauksena siirryttäisiin siirtoäänivaaliin. Myös yksinkertaisempaa, mutta silti usein teknisesti nykyistä d'Hondtin menetelmää parempana pidettyä hyväksymisvaalitapaa on ehdotettu.
Kierrosvaalitavan kaksi kierrosta, joissa kummassakin äänestäjä voi äänestää vain yhtä ehdokasta
Hyväksymisvaalitavan äänestyslippu, jossa äänestäjä voi antaa hyväksymisäänen niin monelle ehdokkaalle kuin haluaa
Painotettu vaalitapalipuke, jossa ehdokkaat asetetaan ranking-järjestykseen
Kumulatiivinen vaalitapa, jossa äänestäjä voi antaa käytettävissään olevat kolme ääntä vapaasti
Vaalitavat parlamenttivaaleissa maittain vuonna 2012. Yleisimmät:  pluraliteetti (yksi kierros)  majoriteetti (kaksi kierrosta)  suhteellinen listavaali  rinnakkainen sekajärjestelmä (suht./enemm.)
Gammlian ulkoilmamuseo

Gammlian sisäänkäynti
Juhannusjuhlat Gammliassa
Gammlian ulkoilmamuseo on ulkoilmamuseo Gammlian alueella itäisessä Uumajassa noin kahden kilometrin päässä kaupungin keskustasta. Museo on osa Västerbottenin museota, ja sen tarkoitus on näyttää, miltä Västerbottenin alueella on näyttänyt historian eri vaiheissa. Gammlian eri rakennukset - joihin kuuluvat muun muassa kirkko, 1800-luvun maalaistalo, koulu ja sepän paja - on haettu eri puolilta lääniä. Kesäisin Gammliassa on nähtävillä myös eläimiä, kuten hevosia, lehmiä, lampaita, sikoja sekä kanoja.
Historia

Ulkoilmamuseotoiminta alkoi vuonna 1919.
Rakennukset haettiin Gamliaan vuosien 1921 ja 1990 välillä eri puolilta Västerbottenin lääniä. Alkuperäisen suunnitelman mukaan Gammliaan haluttiin maalaistalot niin pohjoisesta kuin eteläisestäkin Västerbottenista, mutta kulujen karsimiseksi eri alueilta haettujen maalaistalojen rakennukset yhdistettiin yhdeksi maalaistaloksi.
Västerbottenin museon päärakennus rakennettiin vuonna 1943.
Vuonna 1976 rakennettiin myös Kalastus- ja Merenkäyntimuseo ulkoilmamuseon yhteyteen.
Saudi-Arabian politiikka ja yhteiskunta

Kuningas Salman bin Abdul-Aziz Al Saud.
Saudi-Arabian politiikka ja yhteiskunta perustuvat siihen, että Saudi-Arabia on kuningaskunta, ja Saudien hallitsijasuku tunnustaa islamin wahhabiittilaista suuntausta. Kuningas Salman ja hänen hallituksensa johtavat ilman kansan valitseman parlamentin rajoitteita. Saudien sukuun kuuluu tuhansia jäseniä, joista jotkut ylläpitävät loisteliasta elämäntyyliä. Maan tämänhetkinen kruununprinssi on Mohammed bin Salman.
Vuonna 1992 kuningas Fahd otti käyttöön "peruslain", joka toimii jonkinlaisena perustuslakina. 30. marraskuuta 2003 150-jäseninen neuvoa-antava kokous, Majlis al-Šura, sai oikeuden tehdä lakiehdotuksia ja muuttaa hallituksen esityksiä. Jäsenet nimittää kuningas.  Kunnallisvaalit järjestettiin ensi kertaa vuonna 2005. Naisilla ei niissä ollut äänioikeutta.
Maassa ei toimi laillisia poliittisia puolueita. Helmikuussa 2001 aktivistit suunnittelivat puoluetta ja perustivat sille nettisivun, mutta heidät pidätettiin.
Hyvin tiukka, myös ulkomaalaisiin sovellettava islamilainen lainsäädäntö on käytössä. Islamin lain wahhabilaisesta tulkinnasta johtuen maan ihmisoikeustilannetta on pidetty yhtenä maailman huonoimmista. Ihmisoikeusjärjestö Human Rights Watchin raportti vuodelta 2010 kiitti kuningasta viiden vuoden aikana luvatuista parannuksista, mutta toivoi niiden kirjaamista lainsäädäntöön. Systemaattinen naisten syrjintä jatkuu, vaikka he saivat sentään vuonna 2005 oikeuden työskennellä "soveliaissa ammateissa".
Saudi-Arabiassa lain noudattamista valvoo uskonnollinen poliisi, mutaween. Mutaweenia on kritisoitu muun muassa tapauksesta, jossa se esti tyttöjä poistumasta palavasta koulurakennuksesta, koska he eivät olleet pukeutuneet islamin edellyttämällä tavalla. Länsimaisen ihmisen näkökulmasta yhteiskunnan asettamat rajoitteet saattavat tuntua ankarilta; tyystin kiellettyjä ovat esimerkiksi alkoholi ja muiden uskontojen kuin islamin näkyminen julkisuudessa. Myöskään tanssia tai muille kuin naisille ja lapsille tarkoitettuja elokuvateattereita ei sallita. Hiljattain poliisi on kieltänyt kissojen ja koirien myymisen lemmikeiksi ja näiden ulkoiluttamisen Riadissa. Saudi-Arabia kielsi orjuuden virallisesti vuonna 1962.
Saudi-Arabiassa ei ole asevelvollisuutta.
Tärkeä uskonnollinen johtaja on Saudi-Arabian suurmufti. Nykyisenä suurmuftina toimii Abd-al-Aziz Aal ash-Shaikh.
Muut uskonnot kuin islam eivät ole sallittuja, ja monia Saudi-Arabiaan ulkomailta saapuneita on vangittu ja karkotettu jopa yksityisestä kristinuskon harjoittamisesta.
Uskonnonvapaus

Saudikansalaisen on kiellettyä olla muun uskonnon edustaja kuin islamin. Maan katukuvassa ei saa näkyä muun uskonnon kuin islamin tunnuksia. Jopa maahan tulevien siirtotyöläisten, jotka yleensä tulevat Aasiasta ja Afrikasta, ei sallita kokoontua harjoittamaan omaa uskontoaan edes kodeissa. Viranomaiset tai sukulaiset yleensä surmaavat islamin hylkäävän saudin.tarvitaan parempi lähde Open Doors -niminen järjestö listaa joka vuosi maat sen mukaan, miten huonosti kristittyjen uskonnonvapaus niissä toteutuu ja miten paljon niissä esiintyy kristittyjen vainoa. Vuoden 2008 luettelossa Saudi-Arabia oli toiseksi pahiten kristittyjä vainoava maa.
Saudit noudattavat tiukasti šaria-lakia.
Naisen asema

Naisten asema on maassa erittäin heikko, eivätkä he esimerkiksi saaneet vuoteen 2018 saakka ajaa autoa. Heidän asioistaan päättää pitkälti miespuolinen "huoltaja", joka tyypillisesti on isä tai aviomies.
Vasta vuonna 2011 naisille myönnettiin äänioikeus paikallisvaaleissa, ja he voivat myös asettua ehdokkaiksi tai heidät voidaan valita neuvoa-antavan shuria-neuvoston jäseniksi.
Naiset ja miehet eivät Saudi-Arabiassa kulje julkisesti yhdessä eivätkä saa muutenkaan ole tekemissä keskenään, elleivät he ole aviopuolisoja tai läheisiä sukulaisia. Laki on varsin tiukka; saudin kanssa naimisissa ollut 75-vuotias syyrialainen leski Khamisa Sawadi tuomittiin vankeuteen, raipaniskuihin ja karkotukseen, kun kaksi miestä vei hänelle leipää. Naiset ja miehet eivät saa olla keskenään edes työn merkeissä.
Tyttölapsen naittaminen aikuiselle miehelle on Saudi-Arabiassa sallittua, jos lapsen isä tai huoltaja avioliittoa haluaa.
Kuningas Abdullah nimitti helmikuussa 2009 Saudi-Arabian historian ensimmäisen naisministerin. Naisten oikeudet eivät kuitenkaan ole parantuneet, koska nainen ei saa esimerkiksi lähteä ulkomaille ilman miehensä lupaa.
Aiemmin naiset saattoivat käydä kuntosalilla, mutta naisten kuntosalit on nyt suljettu. Suurmufti vastustaa naisten liikuntaharrastusta. Heidän paikkansa on hänen mukaansa koti ja tehtävänsä lasten kasvattaminen.
Kuningas Abdullahin yliopisto avattiin vuonna 2009. Se on maan ensimmäinen yliopisto, jossa nais- ja miesopiskelijat voivat osallistua samoille luennoille ja käydä samoissa kahviloissa. Länsimaiset diplomaatit ovat toivoneet yliopiston edistävän islamilaisvaltion muutosta.
Kuolemanrangaistuksen käyttö

Vuonna 2007 Saudi-Arabiassa toteutettiin 156 teloitusta, selvästi enemmän kuin edellisinä vuosina. Kuolemanrangaistukset pannaan täytäntöön tavallisimmin julkisesti mestaamalla. Mestattavat rauhoitetaan, ja heidän silmänsä peitetään. Mestattavaksi saatetaan nykyisin tuomita rikollinen sukupuolesta riippumatta. Myös ristiinnaulitseminen on Saudi-Arabiassa hyväksytty rangaistusmuoto, joskin tällaisia teloituksia toteutetaan varsin harvoin. Tuomittu saatetaan ristiinnaulita myös mestauksen jälkeen.
Käytössä on myös lievempiä ruumiillisia rangaistuksia, esimerkiksi raipaniskut tai amputaatio. Myös silmä tai hampaita saatetaan poistaa.
Kuolemantuomioon päättyvät oikeudenkäynnit ovat usein salaisia.
Kuolemanrangaistus saattaa seurata useista eri rikoksista, jopa rienaus voi olla kuolemanrangeistukseen johtava rikos. Henkirikoksista voi saada kuolemantuomion, mutta viime kädessä asian ratkaisevat uhrin omaiset, jotka saattavat määrätä teloituksen sijasta haluamansa suuruisen "verirahan" tai armahduksenkin.
Myös homoseksuaalinen kanssakäyminen on kuolemanrangaistuksen uhalla kielletty. Tuomioon tarvitaan kuitenkin neljä todistajaa.
Amnesty International on todennut, että suhteettoman suuri osuus Saudi-Arabiassa teloitetuista on ulkomaalaisia.
Reformiliikkeitä

Yhteiskunnallisia reformeja maassa on ajanut muun muassa tunnettu filantrooppi ja prinssi Talal ibn Abd-al-Aziz, joka on esimerkiksi puhunut naisten oikeuksien puolesta ja esittänyt toivomuksen poliittisen puolueen perustamisesta. Vuonna 2004 maahan perustettiin laillisesti hallituksesta riippumaton ihmisoikeusjärjestö.
Niqabiin pukeutunut saudinainen Abhassa.
BricsCAD

| BricsCAD |
| --- | --- |
Kehittäjä:  Bricsys
Kehityshistoria
Vakaa versio:  25.1.06 (18. marraskuuta 2024)
Tiedot
Alusta:  Linux, macOS, Windows
Lisenssi:  Suljettu lisenssi
Aiheesta muualla
Verkkosivusto
BricsCAD on ohjelmisto tietokoneavusteiseen suunnitteluun (CAD), jonka on kehittäjä on Bricsys. Bricsysin perusti arkkitehti Erik de Kyser vuonna 1999. BricsCAD sai alkunsa vuonna 2002 tavoitteenaan edullisempi vaihtoehto AutoCADille ja yhtiön alkuaikoina myyntivalttina oli vastaavat ominaisuudet merkittävästi edullisemmalla hinnalla. BricsCAD tukee CAD-ohjelmistoissa suosittua DWG-formaattia. Vuonna 2011 yhtiö ilmoitti ostaneensa immateriaalioikeudet Ledasilta aikomuksena käyttää näiden tekniikkaa jatkossa. Hexagon osti Bricsysin vuonna 2018.
Thabo Mbeki

| Thabo Mbeki |
| --- | --- |
 Thabo Mbeki vuonna 2003.
Etelä-Afrikan 2. presidentti
 14. kesäkuuta 1999 – 24. syyskuuta 2008  
Edeltäjä:  Nelson Mandela
Seuraaja:  Kgalema Motlanthe
Henkilötiedot
Syntynyt: 18. kesäkuuta 1942 (ikä 82) Mbewuleni, Kapmaan provinssi Etelä-Afrikan unioni
Ammatti:  taloustieteilijä
Puoliso:  Zanele Dlamini
Tiedot
Puolue:  ANC
 Nimikirjoitus
Thabo Mvuyelwa Mbeki (s. 18. kesäkuuta 1942 Transkein alue) toimi Etelä-Afrikan presidenttinä vuosina 1999–2008.
Apartheidin aikakaudella Mbeki pidätettiin, ja hän siirtyi maanpakoon Isoon-Britanniaan ja palasi kotimaahansa vasta Nelson Mandelan vapauttamisen jälkeen. Mbeki toimi Etelä-Afrikan varapresidenttinä 1997–1999 ja valittiin Mandelan seuraajaksi vuonna 1999. Hän astui virkaan 16. kesäkuuta. Toiselle kaudelleen hänet valittiin huhtikuussa 2004.
20. syyskuuta 2008 Mbeki hyväksyi ANC-puolueen johdon vaatimuksen erota presidentin virastaan. Mbeki jatkoi virassaan 25. syyskuuta 2008 asti, jolloin Etelä-Afrikan parlamentti valitsi hallitsevan ANC-puolueen varapuheenjohtajan Kgalema Motlanthen maan presidentiksi.
Tausta

Mbekin molemmat vanhemmat olivat opettajia ja ANC:n aktiiveja. Äidinkielenään hän puhuu xhosaa. Mbeki kävi lukiota Lovedalessa, mutta hänet erotettiin koulusta vuoden 1959 opiskelijalakkojen aikana. Isänsä Govan Mbekin, Sisulun ja Mandelan pidätyksen jälkeen Mbeki lähti maanpakoon ulkomaille ja vietti kotimaansa ulkopuolella 28 vuotta.
Maanpakonsa alkuvuodet Mbeki asui Isossa-Britanniassa, opiskeli taloustieteen ylemmän korkeakoulututkinnon Sussexin yliopistossa ja työskenteli ANC:n Lontoon toimistossa. Älykkönä, mutta elitistisenä ja etäisenä tunnettu Mbeki ihastui William Shakespearen teoksiin Sussexissa, ja hän siteeraa mielellään Shakespearea sopivissa tilaisuuksissa.lähde?
Mbeki hankki myös sotilaskoulutuksen Neuvostoliitossa ja asui Botswanassa, Swazimaassa ja Nigeriassa. Pääosan ajasta hän vietti Lusakassa, Sambiassa, jossa ANC:n päämaja sijaitsi. Maanpaon aikana Lesothon agentit murhasivat hänen veljensä Jama Mbekin vuonna 1982.
Mbeki nimitettiin ANC:n tiedotusosaston johtoon 1984 ja kansainvälisten asioiden johtajaksi 1989. Vuonna 1985 hän oli mukana lähetystössä, joka neuvotteli salaa Etelä-Afrikan liike-elämän edustajien kanssa ja johti 1989 delegaatiota, joka neuvotteli hallituksen kanssa. Nämä neuvottelut johtivat ANC:n sallimiseen ja poliittisten vankien vapauttamiseen ja viimein maan demokratisoitiin.
Presidenttinä

Mbeki valittiin yhdeksi varapresidenteistä toukokuussa 1994 ja ainoaksi kesäkuussa 1996. Hän seurasi Mandelaa ANC:n puheenjohtajana joulukuussa 1997 ja tasavallan presidenttinä kesäkuussa 1999.
Presidenttikautenaan Mbeki ajoi talouden liberalisointia valtiovarainministeri Trevor Manuelin kanssa, joka sai talouden kasvamaan noin viiden prosentin vuosivauhtia. Mbeki nautti keskiluokan ja liike-elämän suosiota, mutta köyhyys ei vähentynyt odotetulla tavalla ja maa kärsi sekä rikosaallosta että korruptiosta.
Mbekiä arvosteltiin myös lepsusta suhtautumisestaan maan AIDS-ongelmaan. Mbeki väitti vuonna 2000, että AIDSia ei aiheutakaan HI-virus. Hän on myös sanonut AIDSin olevan länsimaiden rasismia afrikkalaisia kohtaan.lähde? Kohun jälkeen Mbeki pysyi asiasta hiljaa, ja hallitus salli laajemman retroviraalilääkkeiden jakelun. Hänen terveysministerinään jatkoi kuitenkin Manto Tshabalala-Msimang, joka oli sanonut, että AIDSin paras hoitomuoto on punajuuren ja valkosipulin syönti.lähde?
Mbekin merkittävin kilpailija ANC:ssa on ollut vasemmistolaisempi ja populistinen Jacob Zuma. Zuma oli varapresidenttinä vuoteen 2005, jolloin Mbeki erotti hänet lahjusten otosta epäiltynä. Joulukuun 2007 ANC:n puoluekokouksessa Mbeki asettui vielä ehdolle puolueen johtoon Zumaa vastaan estääkseen tämän nousun puolueen johtajaksi ja mahdollisesti seuraavaksi presidentiksi, vaikka ei itse voikaan perustuslain mukaan jatkaa enää kolmatta kautta presidenttinä.
Syyskuussa 2008 ANC-puolue vaati Mbekin eroa kolme kuukautta ennen hänen presidenttikautensa päättymistä. Erovaatimuksen syynä oli epäily, että Mbeki vaikutti poliittisten motiivien vuoksi korruptiosyytteiden nostoon Jacob Zumaa vastaan. Zumaa vastaan nostetut syytteet oli hylätty edellisellä viikolla ja tuomari syytti presidentti Mbekiä toimivaltansa ylittämisestä.
Aiheesta muualla

Lisää luettavaa aiheesta Author:Thabo Mbeki on Wikiaineistossa
Kuvia tai muita tiedostoja aiheesta Thabo Mbeki Wikimedia Commonsissa
| 0 | 1 | 2 |
| --- | --- | --- |
| Edeltäjä: Nelson Mandela | ANC:n puheenjohtaja 1999–2007 | Seuraaja: Jacob Zuma |
| n k Etelä-Afrikan presidentit |
| --- | --- |
Valtiollinen presidentti:  Charles Robberts Swart  Jacobus Johannes Fouché  Nicolaas Johannes Diederichs  B. J. Vorster  Marais Viljoen  Pieter Willem Botha  Frederik Willem de Klerk 
Presidentti:  Nelson Mandela  Thabo Mbeki  Kgalema Motlanthe  Jacob Zuma  Cyril Ramaphosa 
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Chile  Ranska  BnF data  Saksa  Israel  Yhdysvallat  Ruotsi  Kroatia  Alankomaat 
Tieteilijät:  CiNii 
Taiteenala:  MusicBrainz 
Henkilöt:  Deutsche Biographie  DDB 
Muut:  SNAC  IdRef
Scott Jurek

| Scott Jurek |
| --- | --- |

Henkilötiedot
Syntynyt: 26. lokakuuta 1973 (ikä 51) Duluth, Minnesota
Kansalaisuus:  Yhdysvallat
Uran tiedot
Pituus:  188 cm
Paino:  77 kg
Laji:  ultrajuoksija
Kilpauran kesto:  1994-
Saavutukset
Ennätykset:  24 h 266.6 km (2010)  161 km 15 h 36 min (100 mailia)
Aiheesta muualla
www.scottjurek.com
Scott Jurek (s. 26. lokakuuta 1973) on yhdysvaltalainen ultrajuoksija. Hän asuu Seattlessa, Washingtonin osavaltiossa.
Scott Jurek on kasviperäisen ruokavalion puolestapuhuja sekä terveydellisistä että ympäristön näkökulmasta. Hän ei ole syönyt lihaa vuodesta 1997 lähtien ja on noudattanut täysin kasviperäistä ruokavaliota vuodesta 1999. Jurek on maininnut että hänen ruokavaliollaan on ollut äärimmäisen suuri vaikutus hänen suorituskykyynsä ja palautumiseensa.
Saavutuksia

Kolme voittoa 246 km Spartathlon -kilpailussa Ateenasta Spartaan Kreikassa vuosina 2006, 2007 ja 2008, kilpailun historian viidenneksi, kuudenneksi ja seitsemänneksi nopeimmilla ajoilla.
Voittanut 100 mailin (160 km) pituisen Western States Endurance Run -maastokilpailun seitsemän kertaa peräkkäin vuosina 1999–2005.
Voittanut 135 mailia (213 km) pitkän Badwater Ultramarathon -kilpailun kahdesti, vuosina 2005 ja 2006.
Lisäksi useita voittoja muissa USA:n maastoultrissa
Western States 100 -reittiennätys 15:36:27 (2004)
Badwater Ultramarathon -reittiennätys 24:36:08 (2005)
Ultrarunning Magazinen vuoden ultrajuoksija USA:ssa vuosina 2003, 2004 ja 2005.
Vuonna 2015 Jurek teki uuden ennätyksen Appalachian Trail -reitillä (noin 2 200 mailia eli 3 500 kilometriä) ajalla 46 päivää, 8 tuntia ja 7 minuuttia alittaen edellisen ennätyksen kolmella tunnilla.
Sauviinmäen tuulivoimapuisto

| Sauviinmäen tuulivoimapuisto |
| --- | --- |
Valtio:  Suomi
Sijainti:  Haapajärvi
Koordinaatit:  63°47′35″N, 25°20′49″E
Rakentaminen alkoi:  2014 
Sähköverkkoon:  heinäkuu 2015 
Valmistunut:  2015 
Laajennettu:  2017 
Perustaja:  Abo Wind Oy, Infinergies Finland Oy
Rakennuttaja:  Abo Wind Oy
Omistaja:  Glenmont Partners 
Operaattori:  Abo Energy Oy
Tuulivoimapuisto
Tyyppi:  maatuulivoimalaitos
Sähköasema:  1 
Muuntamo:  1 
Puistojännite:  20 kV 
Liittymisjännite:  110 kV 
Korkeus:  123–140 m 
Pinta-ala:  3,0 km² 
Tuulivoimalat:  9 × Vestas V126 (3,3 MW) 
Kapasiteetti:  29,7 MW  
 fiSauviinmäen tuulivoimapuisto 
Sauviinmäen tuulivoimapuisto on Pohjois-Pohjanmaalla Haapajärven keskustaajaman koillispuolella sijaitseva tuulivoimapuisto, jossa toimii 9 tuulivoimalaitosta. Niiden kokonaiskapasiteetti on 30 megawattia. Tuulivoimapuiston on rakentanut ABO Wind, sen omistaa Glenmont Partners ja sitä operoi ABO Energy.
Tuulipuisto on rakennettu kahdessa vaiheessa, joita kutsutaan toisinaan nimillä Haapajärvi I ja II. Toista vaihetta on kutsuttu myös nimellä Savinevan tuulivoimapuisto tai Sauviinmäki II. Koska rakentaja kutsuu näitä rakennusvaiheiksi, käsitellään molemmat hankkeet samassa artikkelissa.
Yleistä

Tuulivoimapuisto sijaitsee yhtä tilaa lukuun ottamatta asumattomalla metsäalueella, joka on varsin tiheästi ojitettu. Matkaa Haapajärven kirkolle on yli viisi kilometriä. Voimala-alueen läpi kulkee kantatie 58. Tuulipuiston pituus on 4,2 kilometriä, leveys 1,5 kilometriä, ja kaikki voimalaitokset sisällensä sulkevan alueen pinta-ala on 3,0 neliökilometriä. Voimala-alueella sijaitsevat esimerkiksi Hemmunkallio, Sauviinmäki, Papinräme, Leiliperkiö, Savineva ja Juurikkaneva. Tuulivoimalaitokset ovat tanskalaisen Vestaksen valmistama V126-mallia, jonka napakorkeus on 137 metriä, tuuliturbiinin halkaisija 126 metriä, ja jonka kapasiteetti on 3,3 megawattia. Voimalat sijaitsevat 123–140 metrin korkeudella mpy. ja alueen tuulisuus on keskimäärin 6,4 metriä sekunnissa.
Tuulivoimaloiden sähkönsiirto on toteutettu maakaapeleilla. Kaksi ensimmäiseksi rakennettua tuulivoimalaa yhdistettiin kantaverkkoon kantatietä seuraavalla maakaapelilla, joka se liitettiin Haapajärven Koivuhaan sähköasemalle. Seitsemän muun voimalaitoksen sähkö kerättiin maakaapelilla Haapajärven Palomäen pohjoispuolelle, jossa sähkö syötetään kantaverkkoon oman sähköaseman kautta. Maakaapeleissa käytetään 20 kilovoltin jännitettä ja kantaverkossa 110 kV jännitettä.
Suojelualue

Voimala-alueen vaikutusalueella sijaitse pienialainen Natura 2000- ohjelmaan otettu luonnonsuojelualue (FI1002012, 6 hehtaaria). Suojelualue sijaitsee Sauviinmäen kaakkoispuolella. Alueella kasvaa rinnelehto, joka muodostuu korkeasta kuusikosta ja jossa kasvaa myös tervaleppä, mustakonnanmarja, pussikämmekkä, lehtomatara, kevätlinnunherne, metsävirna, metsäorvokki ja sormisara sekä uhanalainen hoikkarölli ja harvinainen kuusenvyörousku (katso rouskut).
Historiaa

Tuulivoimapuistohanketta veti alussa Infinergies Finland Oy, mutta hanke oli myöhemmin Abo Wind Oy:n ja Infinergies Finlandin yhteishanke. Sitä varten perustettiin elokuussa 2013 yhtiö Haapajärvi Sauviinmäki Tuulivoima Oy . Voimala-alue on merkitty vaihemaakuntakaavassa tuulivoimalle soveltuvaksi alueeksi (tv-1) . Tuulivoimapuiston esiselvitykset alkoivat vuonna 2012, jolloin solmittiin myös maanvuokrasopimuksia. Alueen luontoselvitykset laadittiin vuonna 2013 ja niitä täydennettiin vuonna 2014. Tuulipuistoa on rakennettu kahdessa vaiheessa. Kaksi tuulivoimalan rakentaminen aloitettiin vuonna 2014, ne pystytettiin kesäkuussa 2015 ja ne otettiin käyttöön heinäkuussa 2015. Tuulivoimaloille tehtiin nosto- ja varastointikentät. Sähkö siirrettiin maakaapeleilla etelässä Fingridin voimalinjan viereen rakennetulle kytkinkentälle. Näiden rakentamisen aikana valmisteltiin samalla voimala-alueen kaavaa. Kaavan osallistumis- ja arviointisuunnitelma tuli yleisön nähtäväksi syyskuussa 2014 ja kaavaluonnos valmistui syksyllä ja tuli yleisön nähtäväksi marraskuusta tammikuun alkuun. Kaavaehdotus valmistui helmikuussa ja se oli tämän jälkeen kuukauden ajan nähtävillä. Tuulipuistoa laajennettiin vuonna 2017 seitsemällä tuulivoimalla.
ABO Energy on myöhemmin myynyt tuulivoimapuiston sijoitusyhtiölle Glenmont Partners . Tässä ei ole tietoa milloin tämä tapahtui.
Scovillen asteikko

Habanero Capsicum chinense, tulinen chililajike.
Capsicum annuum
Scovillen asteikkoa käytetään chilien tulisuuden mittaamiseen. Se on nimetty Wilbur Scovillen mukaan. Hän kehitti asteikon vuosina 1910–1912.
Chilien tulisuuden aiheuttaa kapsaisiiniksi kutsuttu kemiallinen yhdiste. Testaaminen suoritetaan siten, että alkoholiin sekoitettua kapsaisiinia laimennetaan niin monta kertaa sokerivedellä, että testimaistajat eivät tunne maistamassaan laimennetussa seoksessa tulisuutta. Esimerkiksi Habanero-chilistä tehtyä uutetta, jonka tulisuusaste on noin 200 000, täytyy laimentaa alkuperäisen ainetilavuuden verran 200 000 kertaa ennen kuin tulisuutta ei ole enää havaittavissa. Asteikko alkaa nollasta (esim. paprika), ja korkein luotettavasti mitattu tulisuus on Trinidad Moruga Scorpion (Capsicum chinense), jonka mitattu arvo on 2 009 231 scovillea. Teollisesti on valmistettu lähes 16 000 000 yksikön ainetta, joka on jo puhdasta kapsaisiinia tai dihydrokapsaisiinia. Puhtaita aineita ei tule nauttia sellaisenaan.
Scovillen asteikon yksikön lyhenne on SHU (Scoville Heat Unit). Nykyisin Scovillen asteita voidaan määrittää myös korkean erotuskyvyn nestekromatografialla, jolla saadaan objektiivisempi tulos kuin perinteisellä menetelmällä.
Asteikko

| Scovilleyksikköä | Esimerkkejä |
| --- | --- |
15 000 000 – 16 000 000: puhdas dihydrokapsaisiini ja kapsaisiini
8 600 000 – 9 100 000: useimmat kapsaisinoidiyhdisteet
enimmillään 2 000 000: Moruga Scorpion, Carolina Reaper
500 000 – 5 300 000: voimankäyttövälineeksi tarkoitettu paprikasumutin
855 000 – 1 465 000: Naga Jolokia
350 000 – 580 000: Red Savina -habanerochili
100 000 – 350 000: tavallinen habanerochili
50 000 – 100 000: Byadgichili, pequinpippuri
30 000 – 50 000: Cayennepippuri, tabascochili
10 000 – 23 000: Aleppopippuri, Serranopippuri
3 500 – 8 000: Jalapeñopippuri, tabascokastike
1 000 – 2 500: Anaheimpippuri, poblanopippuri
100–900: Banaanipippuri, pimento
0: tavallinen paprika